b'\n_START_ARTICLE_\nTramvaiul din Oradea\n_START_SECTION_\nProiect\n_START_PARAGRAPH_\n\xc3\x8en toamna anului 1897, dou\xc4\x83 companii s-au angajat s\xc4\x83 proiecteze \xc8\x99i mai apoi s\xc4\x83 realizeze re\xc8\x9beaua de \xe2\x80\x9ecale ferat\xc4\x83 electric\xc4\x83\xe2\x80\x9d a ora\xc8\x99ului Oradea (Nagyv\xc3\xa1rad), acesta fiind unul dintre primele ora\xc8\x99e ale Transilvaniei cu linie de tramvai. Cele dou\xc4\x83 societ\xc4\x83\xc8\x9bi concurente erau Linia ferat\xc4\x83 public\xc4\x83 cu trac\xc8\x9biuni pe aburi \xe2\x80\x9eS.A. Oradea Mare\xe2\x80\x9d \xc8\x99i Societatea pe ac\xc8\x9biuni pentru \xc3\xaentreprinderi de electricitate \xc8\x99i transport \xe2\x80\x9eTrustul\xe2\x80\x9d, o \xc3\xaentreprindere din Budapesta. La 25 decembrie 1887, Consiliul Local Oradea a somat cele dou\xc4\x83 companii s\xc4\x83 prezinte p\xc3\xa2n\xc4\x83 la 8 ianuarie 1889 ofertele definitive. La data respectiv\xc4\x83, o singur\xc4\x83 ofert\xc4\x83 era depus\xc4\x83, cea a societ\xc4\x83\xc8\x9bii din Oradea. Propunerea a fost discutat\xc4\x83 \xc3\xaen \xc8\x99edin\xc8\x9ba Consiliului Local \xc8\x99i p\xc4\x83rea c\xc4\x83 \xe2\x80\x9eS.A. Oradea Mare\xe2\x80\x9d va c\xc3\xa2\xc8\x99tiga licita\xc8\x9bia, dar la 13 ianuarie, \xe2\x80\x9eTrustul\xe2\x80\x9d din Budapesta a \xc3\xaenaintat propriul program. \xc3\x8en octombrie 1898, \xe2\x80\x9eTrustul\xe2\x80\x9d a supralicitat (oferind condi\xc8\x9bii mult mai bune dec\xc3\xa2t \xe2\x80\x9eS.A. Oradea Mare\xe2\x80\x9d) \xc8\x99i astfel i-a fost \xc3\xaencredin\xc8\x9bat\xc4\x83 lucrarea. Totu\xc8\x99i, \xc3\xaen decembrie 1898, Ministerul de Interne anuleaz\xc4\x83 hot\xc4\x83r\xc3\xa2rea Consiliului Local \xc8\x99i concesioneaz\xc4\x83 lucr\xc4\x83rile companiei \xe2\x80\x9eS.A. Oradea Mare\xe2\x80\x9d. Aceast\xc4\x83 hot\xc4\x83r\xc3\xa2re a iscat multe discu\xc8\x9bii aprinse, dar a r\xc4\x83mas irevocabil\xc4\x83.\n_START_SECTION_\nTergivers\xc4\x83ri\n_START_PARAGRAPH_\nVara anului 1899 a trecut \xc3\xaen a\xc8\x99teptarea acordului de la Ministerul Comer\xc8\x9bului din Budapesta. Ziarul din urbea de pe malurile Cri\xc8\x99ului Repede, \xe2\x80\x9eNagyv\xc3\xa1rad\xe2\x80\x9d (magh. \xe2\x80\x9eOradea Mare\xe2\x80\x9d) din 14 septembrie, men\xc8\x9biona \xc3\xaentr-un scurt articol, cu am\xc4\x83r\xc4\x83ciune, c\xc4\x83 Oradea este un ora\xc8\x99 al permanentelor am\xc3\xa2n\xc4\x83ri, unde deviza Prim\xc4\x83riei e \xe2\x80\x9elas\xc4\x83 pe m\xc3\xa2ine ce po\xc8\x9bi face azi\xe2\x80\x9d, dar c\xc4\x83, \xc3\xaen cazul tramvaielor, a venit \xc8\x99i r\xc3\xa2ndul ministerului s\xc4\x83 adopte aceea\xc8\x99i deviz\xc4\x83. \xc3\x8en aceea\xc8\x99i lun\xc4\x83, ministrul comer\xc8\x9bului a f\xc4\x83cut o scurt\xc4\x83 vizit\xc4\x83 la Oradea; motivul ei r\xc4\x83m\xc3\xa2ne un semn de \xc3\xaentrebare. Cu aceast\xc4\x83 ocazie, el a repetat promisiunile f\xc4\x83cute \xc8\x99i s-a angajat fa\xc8\x9b\xc4\x83 de primar s\xc4\x83 \xc3\xaendeplineasc\xc4\x83 aceast\xc4\x83 mare dorin\xc8\x9b\xc4\x83 a or\xc4\x83denilor pe c\xc3\xa2t de cur\xc3\xa2nd posibil._NEWLINE_Consiliul Local a hot\xc4\x83r\xc3\xa2t s\xc4\x83 \xc3\xaenainteze un memoriu prin care a fost urgentat\xc4\x83 aprobarea cererii venite de la Oradea \xc3\xaenc\xc4\x83 de la 31 ianuarie 1899. Memoriul a fost motivat de pavajul deteriorat al str\xc4\x83zii Principale: aceasta nu putea fi asfaltat\xc4\x83 p\xc3\xa2n\xc4\x83 la montarea \xc8\x99inelor de cale ferat\xc4\x83._NEWLINE_Aceea\xc8\x99i era situa\xc8\x9bia \xc3\xaen fa\xc8\x9ba Palatului Finan\xc8\x9belor (acum Policlinica nr. 2) \xc8\x99i \xc3\xaen Pia\xc8\x9ba B\xc3\xa9mer (azi, Ferdinand), unde trebuiau deschise str\xc4\x83zi noi, \xc3\xaen timp ce altele urmau a fi l\xc4\x83rgite. \xc3\x8en luna decembrie a aceluia\xc8\x99i an, 1899, firma \xe2\x80\x9eKappel \xc8\x99i Fischer\xe2\x80\x9d din Oradea Mare a \xc3\xaenaintat o cerere Consiliului Local prin care solicita aprobarea de a introduce \xe2\x80\x9eomnibusul\xe2\x80\x9d automobil. Aceast\xc4\x83 solicitare se baza pe \xc3\xaent\xc3\xa2rzierea construirii liniilor de tramvai. Ini\xc8\x9biatorii \xc8\x99i-au argumentat propunerea prin faptul c\xc4\x83 benzina ar fi mult mai ieftin\xc4\x83 dec\xc3\xa2t curentul electric, deci mai rentabil\xc4\x83. Cele patru trasee propuse erau similare cu cele propuse pentru liniile de tramvai. Pre\xc8\x9bul s-ar fi situat \xc3\xaentre 4 \xc8\x99i 10 fileri, iar autobuzele urmau s\xc4\x83 circule \xc3\xaentre orele 3 \xc8\x99i 23. Dac\xc4\x83 oferta ar fi fost acceptat\xc4\x83, Oradea ar fi fost primul ora\xc8\x99 din Transilvania care s\xc4\x83 dispun\xc4\x83 de un sistem de transport \xc3\xaen comun bazat pe autobuze._NEWLINE_La 27 decembrie, din partea ministerului sose\xc8\x99te un r\xc4\x83spuns negativ; prin urmare, proiectul trebuia rescris \xc8\x99i reg\xc3\xa2ndit. Acestui proiect i-a urmat o perioad\xc4\x83 obscur\xc4\x83 \xc3\xaentins\xc4\x83 pe mai mul\xc8\x9bi ani (28 decembrie 1899 \xe2\x80\x93 11 iulie 1905) \xc3\xaen care au avut loc discu\xc8\x9bii aprinse \xc3\xaen leg\xc4\x83tur\xc4\x83 cu tramvaiul or\xc4\x83dean \xc8\x99i viitorul acestuia. De multe ori proiectul s-a aflat la doar pu\xc8\x9bin de a fi abandonat, dar \xc3\xaen final, la 11 iulie 1905, s-a dat prima lovitur\xc4\x83 de t\xc3\xa2rn\xc4\x83cop pentru \xc3\xaenceperea construc\xc8\x9biei. \xc3\x8entre timp, pe baza sentin\xc8\x9bei 4042/1905 a Tribunalului din Oradea, Linia ferat\xc4\x83 public\xc4\x83 \xe2\x80\x9eS.A. Oradea Mare\xe2\x80\x9d \xc3\xae\xc8\x99i schimba numele \xc3\xaen Calea Ferat\xc4\x83 Or\xc4\x83\xc8\x99eneasc\xc4\x83 \xe2\x80\x9eOradea Mare S.A\xe2\x80\x9d (germ. Grosswardeiner Stadtbahn Actiengesellschaft, magh. Nagyv\xc3\xa1radi V\xc3\xa1rosi Vas\xc3\xbat Rt.).\n_START_SECTION_\nAspecte tehnice\n_START_PARAGRAPH_\nLa finele primului an de func\xc8\x9bionare al tramvaiului \xc3\xaen Oradea, linia de tramvai electrificat\xc4\x83 \xc3\xaensuma 20 de kilometri, deservirea popula\xc8\x9biei fiind f\xc4\x83cut\xc4\x83 de 14 tramvaie Siemens-Schuckertwerke. Re\xc8\x9beaua de contact nou creat\xc4\x83 trebuia alimentat\xc4\x83 cu curent continuu de 550 V. Astfel, la \xc3\xaenceputul anului 1906 s-a hot\xc4\x83r\xc3\xa2t punerea \xc3\xaen func\xc8\x9biune a doi convertizori la uzina electric\xc4\x83 a ora\xc8\x99ului. Fiecare convertizor func\xc8\x9biona la 415 rota\xc8\x9bii pe minut \xc8\x99i genera un curent de 220 de amperi._NEWLINE_Primele 14 tramvaie electrice aduse din Ungaria, de tip Siemens-Schuckertwerke, erau echipate cu c\xc3\xa2te dou\xc4\x83 motoare de 25 cai-putere la 550 V \xc8\x99i aveau o greutate proprie de 9,9 tone. Fiecare tramvai dispunea de c\xc3\xa2te 20 de locuri pe b\xc4\x83nci \xc8\x99i 19 locuri \xc3\xaen picioare. Al\xc4\x83turi de tramvaiele propriu-zise, au fost cump\xc4\x83rate \xc8\x99i dou\xc4\x83 locomotive electrice, fiecare din aceasta av\xc3\xa2nd c\xc3\xa2te dou\xc4\x83 motoare electrice de 45 CP fiecare. Al\xc4\x83turi de noile achizi\xc8\x9bii, \xc3\xaen dotarea S.A. Oradea Mare se mai aflau alte dou\xc4\x83 locomotive cu abur \xc8\x99i patru vagoane pentru marf\xc4\x83, de tip platform\xc4\x83. Pe l\xc3\xa2ng\xc4\x83 acestea, se pare c\xc4\x83 \xc3\xaen Oradea ar fi circulat \xc8\x99i un tramvai unicat, realizat cu ocazia Expozi\xc8\x9biei Interna\xc8\x9bionale de la Paris din 1900. Tramvaiul, produs la aceea\xc8\x99i fabric\xc4\x83 din Gy\xc3\xb6r, avea inscrip\xc8\x9bia \xe2\x80\x9eTVVV 8\xe2\x80\x9d \xc8\x99i era destinat utiliz\xc4\x83rii de c\xc4\x83tre C\xc4\x83ile Ferate Or\xc4\x83\xc8\x99ene\xc8\x99ti Timi\xc8\x99oara. Totu\xc8\x99i, tramvaiul a suferit unele modific\xc4\x83ri, fiind utilat cu fr\xc3\xa2ne de solenoid \xc8\x99i transformat \xc3\xaen vagon-remorc\xc4\x83 pentru S.A. Oradea Mare \xc8\x99i primind inscrip\xc8\x9bia NVV.\n_START_SECTION_\nRe\xc8\x9beaua actual\xc4\x83\n_START_PARAGRAPH_\nRe\xc8\x9beaua de tramvaie din Oradea are o lungime total\xc4\x83 de 19,21\xc2\xa0km. Totu\xc8\x99i, lungimea traseelor \xc3\xaensumeaz\xc4\x83 42,34\xc2\xa0km. Pe \xc3\xaentreg parcursul re\xc8\x9belei se g\xc4\x83sesc un num\xc4\x83r de 56 de sta\xc8\x9bii. Majoritatea sta\xc8\x9biilor prev\xc4\x83d un ad\xc4\x83post pentru c\xc4\x83l\xc4\x83tori, OTL reu\xc8\x99ind \xc3\xaen ultima perioad\xc4\x83 s\xc4\x83 modernizeze aceste ad\xc4\x83posturi. \xc3\x8entregul proiect prevede modernizarea a 24 sta\xc8\x9bii de tramvai, pe parcursul a \xc8\x99ase ani. Se prevede, ca pe viitor, aceste ad\xc4\x83posturi s\xc4\x83 fie echipate cu panouri de informare, ce ofer\xc4\x83 informa\xc8\x9bii privind timpii de sosire ai tramvaielor, totodat\xc4\x83 fiind afi\xc8\x99at\xc4\x83 data, ora \xc8\x99i numele sta\xc8\x9biei. 24 de sta\xc8\x9bii sunt echipate \xc3\xaen momentul actual cu astfel de panouri. Monitorizarea traficului se face din dou\xc4\x83 dispecerate.'